## Mazón: “La declaració del Jutjat Privatiu d’Aigües d’Orihuela com a BIC és el primer pas per a ser patrimoni cultural de la humanitat”

*** Avança que el Ple del Consell declararà esta institució com a bé d’interés cultural immaterial el pròxim 11 de febrer i subratlla que la Generalitat “estarà al seu costat per a aconseguir el seu reconeixement com a patrimoni de la humanitat
* Destaca “l’incalculable valor cultural, social, econòmic i mediambiental” d’un tribunal “útil i viu” que continua administrant els regadius i impartint justícia
* Oferix tots els recursos jurídics i polítics de la Generalitat perquè el *Llibre dels Repartiments* torne a Orihuela perquè “és una peça essencial de la nostra història”
* El president, que ha rebut la brusa del Tribunal, enaltix l’empatia i solidaritat del Baix Segura, afectada per la DANA en 2019, amb les zones damnificades per les riuades a la província de València
* Anuncia l’inici dels tràmits per a la construcció d’un “nou centre de salut a Orihuela Costa que mereixen els seus ciutadans”**

**Orihuela.**

El president de la Generalitat, Carlos Mazón, ha anunciat que el Ple del Consell del pròxim 11 de febrer aprovarà la declaració del Jutjat Privatiu d’Aigües d’Orihuela i pobles del seu marc com a bé d’interés cultural immaterial, la qual cosa ha considerat com “el primer pas perquè esta institució es convertisca en patrimoni cultural de la humanitat de la Unesco”.

En este sentit, el president ha assenyalat que l’objectiu és que este tribunal, amb 750 anys d’història i peça clau en l’horta tradicional al Baix Segura, “s’unisca als seus germans” del Tribunal de les Aigües de València i el Consell d’Hòmens Bons de l’Horta de Múrcia, inscrits com a patrimoni cultural immaterial de la humanitat. Un propòsit, ha insistit, en el qual “la Generalitat estarà al seu costat”.

El cap del Consell ha fet estes declaracions en la seua visita al Jutjat Privatiu de les Aigües d’Orihuela, a on ha firmat en el Llibre d’Or i ha rebut la brusa del tribunal, “una peça que representa més d’un mil·lenni de gestió eficaç i eficient de l’aigua”, segons ha ressaltat. En l’acte també han estat el conseller d’Educació, Cultura, Universitat i Ocupació, José Antonio Rovira, la consellera d’Innovació, Indústria, Comerç i Turisme, Marian Cano i el president de la Diputació d’Alacant, Toni Pérez.

En la seua intervenció, el president ha assenyalat que la declaració com a BIC del Jutjat permetrà realçar una institució amb 750 anys d’història, al mateix temps que “dona resposta a una reivindicació històrica” dels seus membres i de tota la comarca.

El cap del Consell ha afirmat que esta institució “és un símbol d’identitat per als regants que representa i una expressió màxima de la cultura tradicional del regadiu del Baix Segura”. “Un patrimoni cultural, social, econòmic i mediambiental d’incalculable valor al qual cal donar suport, preservar i llegar a les generacions futures”, ha indicat Mazón. Al mateix temps, ha assegurat que el tribunal continua “viu, útil i en evolució, administrant regadius i impartint justícia”.

El reconeixement del Jutjat Privatiu d’Aigües d’Orihuela com a BIC immaterial suposa, així mateix, el compromís del Consell per la cultura de l’aigua, “mitjà de vida i riquesa” per a milers de ciutadans, i el suport als agricultors i regants del Baix Segura, que contribuïxen a la producció d’aliments i a la generació d’ocupació.

A més, ha assegurat el suport de la Generalitat a “digitalitzar l’immens arxiu documental històric que atresora el Jutjat Privatiu” en el qual ja estan treballant coordinadament les conselleries de Cultura i Justícia per a “posar en marxa el projecte al més prompte possible”.

El cap del Consell ha destacat, així mateix, “l’especial emoció i empatia” del Baix Segura, “que continua recuperant-se de les ferides provocades per la DANA de 2019”, amb les localitats afectades per les riuades del passat 29 d’octubre.

**Infraestructures hidràuliques al Baix Segura**

Durant la seua intervenció, Mazón ha indicat que la recuperació de la zona “continua sent una prioritat per al Consell”. Així, ha recordat, “ja s’han acabat les obres, per valor de 4,5 milions d’euros en les séquies d’Alquibla, Callosa, Puertas de Murcia, la vella d’Almoradí i l’assarb de Las Fuentes”, i estan en marxa actuacions de condicionament d’infraestructures de regadiu a San Fulgencio, Crevillent, Catral i Orihuela.

A més, “continuen executant-se les obres en la séquia Molina, l’arrova de San Bartolomé i les assarbs de La Gralla, Los Caballos i La Mojona”. En total, ha ressaltat, “més de 12,2 milions d’euros per als regants del Jutjat Privatiu d’Orihuela que formen part dels 49,8 milions d’euros mobilitzats per a inversions en tota la comarca”.

**Llibre dels Repartiments**

D’altra banda, el president ha exigit la devolució del *Llibre dels Repartiments* a la ciutat d’Orihuela, de l’Arxiu Municipal de la qual “va ser sostret” a principis del segle XX. Al respecte, Mazón ha destacat que la Generalitat posarà a la disposició de la localitat “tots els seus recursos jurídics i polítics per a aconseguir que se’ns retorne el que va ser robat”.

**Nou centre de salut en Orihuela Costa**

El cap del Consell ha anunciat que la Generalitat “iniciarà els tràmits per a un nou centre de salut en Orihuela Costa que es mereixen els seus ciutadans” i ha destacat la col·laboració amb l’Ajuntament de la localitat per a desenrotllar este projecte.

Així, ha fet referència que davant les dificultats tècniques de l’ampliació de les actuals instal·lacions s’ha optat per “un nou centre de salut que ja havia d’estar en marxa des de fa anys i que alguns es van negar a desenrotllar-lo” i ha tornat a remarcar que “per a este Consell la sanitat és la gran prioritat”.

Fecha: 01/02/2025